OVERSÆTTELSE

Aftale

mellem Den Europæiske Union og Republikken Tyrkiet om rammerne for Republikken Tyrkiets deltagelse i Den Europæiske Unions krisestyringsoperationer

DEN EUROPÆISKE UNION,

på den ene side, og

REPUBLIKKEN TYRKIET

på den anden side,

i det følgende benævnt "parterne" —

ER UD FRA FØLGENDE BETRAGTNINGER:

(1) Den Europæiske Union (EU) kan beslutte at iværksætte krisestyringsaktioner.

(2) Den Europæiske Union træffer afgørelse om, hvorvidt tredjelande skal opfordres til at deltage i en EU-krisestyringsoperation. Republikken Tyrkiet kan acceptere opfordringen fra Den Europæiske Union og tilbyde at yde et bidrag. Den Europæiske Union vil i sådanne tilfælde beslutte, om det foreslåede bidrag fra Republikken Tyrkiet skal accepteres.

(3) Hvis Den Europæiske Union beslutter at gennemføre en militær krisestyringsoperation med anvendelse af NATO-aktiver og -kapacitet, kan Republikken Tyrkiet afgive en principerklæring om, at den agter at deltage i operationen.

(4) Det Europæiske Råd godkendte på mødet i Bruxelles den 24. - 25. oktober 2002 retningslinjerne for gennemførelse af de bestemmelser, der blev fastlagt på Det Europæiske Råds møde i Nice den 7. - 9. december 2000 om inddragelse af de europæiske medlemmer af NATO, der ikke er medlemmer af EU, i EU-ledede operationer.

(5) Betingelserne for Republikken Tyrkiets deltagelse i EU-krisestyringsoperationer bør fastlægges i en rammeaftale om sådan mulig fremtidig deltagelse og ikke ved fastlæggelse af betingelserne for hver enkelt operation.

(6) En sådan aftale berører ikke Den Europæiske Unions selvstændige beslutningstagning og anfægter ikke Republikken Tyrkiets mulighed for at træffe afgørelse fra sag til sag om deltagelse i en EU-krisestyringsoperation.

(7) En sådan aftale bør kun vedrøre fremtidige EU-krisestyringsoperationer og bør ikke berøre eventuelle eksisterende aftaler om Republikken Tyrkiets deltagelse i en allerede indledt EU-krisestyringsoperation —

BLEVET ENIGE OM FØLGENDE:

AFDELING I

GENERELLE BESTEMMELSER

Artikel 1

Afgørelser i tilknytning til deltagelse

1. Når Den Europæiske Union har truffet afgørelse om at opfordre Republikken Tyrkiet til at deltage i en EU-krisestyringsoperation, forelægger Republikken Tyrkiet, så snart Republikken Tyrkiet har besluttet at deltage, oplysninger om det bidrag, den foreslår at yde Den Europæiske Union.

2. Hvis Den Europæiske Union har besluttet at iværksætte en militær krisestyringsoperation med anvendelse af NATO-aktiver og -kapacitet, meddeler Republikken Tyrkiet Den Europæiske Union, hvorvidt den agter at deltage i operationen, og forelægger derefter oplysninger om det bidrag, den foreslår at yde.

3. Den Europæiske Unions vurdering af Republikken Tyrkiets bidrag foretages i samråd med Republikken Tyrkiet.

4. Den Europæiske Union giver Republikken Tyrkiet en foreløbig angivelse af det forventede bidrag til de fælles udgifter til operationen så snart som muligt med henblik på at bistå Republikken Tyrkiet med udformningen af dens tilbud.

5. Den Europæiske Union meddeler skriftligt Republikken Tyrkiet resultatet af vurderingen med henblik på at sikre Republikken Tyrkiets deltagelse i overensstemmelse med bestemmelserne i denne aftale.

Artikel 2

Rammer

1. Republikken Tyrkiet tilslutter sig den fælles aktion, hvorved Rådet for Den Europæiske Union beslutter, at EU skal gennemføre en krisestyringsoperation, og enhver fælles aktion eller afgørelse, hvorved Rådet for Den Europæiske Union beslutter at forlænge EU-krisestyringsoperationen, i overensstemmelse med bestemmelserne i denne aftale og eventuelle nødvendige gennemførelsesarrangementer.

2. Republikken Tyrkiets bidrag til en EU-krisestyringsoperation berører ikke Den Europæiske Unions selvstændige beslutningstagning.

Artikel 3

Status for personel og styrker

1. Status for det personel, som Republikken Tyrkiet udsender til en civil EU-krisestyringsoperation, og/eller for de styrker, som Republikken Tyrkiet bidrager med til en militær EU-krisestyringsoperation, er underlagt den eventuelle aftale om status for styrkerne/missionen, der måtte være indgået mellem Den Europæiske Union og den eller de stater, hvor operationen gennemføres.

2. Status for det personel, der er udstationeret ved hovedkvarterer eller enheder uden for den eller de stater, hvor EU-krisestyringsoperationen finder sted, er underlagt arrangementer aftalt mellem de pågældende hovedkvarterer og enheder og Republikken Tyrkiet.

3. Med forbehold af den i stk. 1 omhandlede aftale om status for styrkerne/missionen har Republikken Tyrkiet jurisdiktion over tyrkisk personel, der deltager i EU-krisestyringsoperationen.

4. Republikken Tyrkiet har ansvaret for at behandle eventuelle klager fra eller vedrørende et medlem af dens personel i forbindelse med deltagelsen i en EU-krisestyringsoperation. Republikken Tyrkiet har ansvaret for eventuelt at retsforfølge et medlem af sit personel eller at pålægge vedkommende en disciplinær sanktion efter sine egne love og forskrifter.

5. Republikken Tyrkiet forpligter sig til at fremsætte en erklæring om frafald af krav mod enhver stat, der deltager i en EU-krisestyringsoperation, som Republikken Tyrkiet deltager i, og til at fremsætte denne ved undertegnelsen af denne aftale. En model til en sådan erklæring findes i bilaget til denne aftale.

6. Den Europæiske Union forpligter sig til at sikre, at medlemsstaterne fremsætter en erklæring om frafald af krav mod Republikken Tyrkiet, når den deltager i en EU-krisestyringsoperation, og at de fremsætter denne ved undertegnelsen af denne aftale. En model til en sådan erklæring findes i bilaget til denne aftale.

Artikel 4

Klassificerede oplysninger

1. Republikken Tyrkiet træffer passende foranstaltninger til at sikre, at klassificerede EU-oplysninger beskyttes i overensstemmelse med Rådets sikkerhedsforskrifter, jf. Rådets afgørelse 2001/264/EF af 19. marts 2001 [1], og supplerende retningslinjer fra de kompetente myndigheder, herunder retningslinjer fra den øverstbefalende for EU-operationen for så vidt angår en militær EU-krisestyringsoperation eller fra EU's missionschef for så vidt angår en civil EU-krisestyringsoperation.

2. Hvis EU modtager klassificerede oplysninger fra Republikken Tyrkiet, skal de pågældende oplysninger beskyttes i overensstemmelse med deres klassifikationsgrad og de standarder, der er fastsat i forskrifterne vedrørende klassificerede EU-oplysninger.

3. Hvis EU og Republikken Tyrkiet har indgået en aftale om sikkerhedsprocedurer med henblik på udveksling af klassificerede oplysninger, finder bestemmelserne i en sådan aftale anvendelse i forbindelse med en EU-krisestyringsoperation.

AFDELING II

BESTEMMELSER OM DELTAGELSE I CIVILE KRISESTYRINGSOPERATIONER

Artikel 5

Personel, der er udsendt til en civil EU-krisestyringsoperation

1. Republikken Tyrkiet sikrer, at det personel, den har udsendt til den civile EU-krisestyringsoperation, løser sine opgaver i overensstemmelse med:

- den fælles aktion og efterfølgende ændringer som omhandlet i artikel 2, stk. 1, i denne aftale

- operationsplanen

- gennemførelsesbestemmelserne.

2. Republikken Tyrkiet underretter i god tid missionschefen for den civile EU-krisestyringsoperation og Generalsekretariatet for Rådet for Den Europæiske Union om eventuelle ændringer i dens bidrag til den civile EU-krisestyringsoperation.

3. Personel, der udsendes til den civile EU-krisestyringsoperation, underkastes en lægeundersøgelse og et vaccinationsprogram og skal af en kompetent myndighed i Republikken Tyrkiet erklæres for egnet til tjeneste ud fra et lægeligt synspunkt. Det personel, der udsendes til den civile EU-krisestyringsoperation, fremlægger en kopi af en sådan erklæring.

Artikel 6

Kommandostruktur

1. Det personel, der er udsendt af Republikken Tyrkiet, løser sine opgaver og handler udelukkende i den civile EU-krisestyringsoperations interesse.

2. Alt personel forbliver fuldt ud underlagt vedkommende nationale myndigheders kommando.

3. De nationale myndigheder overdrager den operative kontrol til missionschefen for den civile EU-krisestyringsoperation, som udøver denne kommando gennem en hierarkisk kommando- og kontrolstruktur.

4. Missionschefen leder den civile EU-krisestyringsoperation og varetager den daglige styring.

5. Republikken Tyrkiet har samme rettigheder og pligter i forbindelse med den daglige styring af operationen som de deltagende EU-medlemsstater i overensstemmelse med de retlige instrumenter, der er omhandlet i artikel 2, stk. 1, i denne aftale.

6. Missionschefen for den civile EU-krisestyringsoperation har ansvaret for den disciplinære kontrol med personellet fra den civile EU-krisestyringsoperation. I det omfang det er nødvendigt, pålægger vedkommende nationale myndigheder disciplinære sanktioner.

7. Republikken Tyrkiet udpeger et nationalt kontaktpunkt (NPC) til at repræsentere sit nationale kontingent i operationen. NPC refererer til missionschefen for den civile EU-krisestyringsoperation for så vidt angår nationale spørgsmål og er ansvarligt for den daglige disciplin i kontingentet.

8. Den Europæiske Unions beslutning om at afslutte operationen træffes efter høring af Republikken Tyrkiet, hvis Republikken Tyrkiet stadig bidrager til den civile EU-krisestyringsoperation på datoen for operationens afslutning.

Artikel 7

Finansielle aspekter

1. Republikken Tyrkiet afholder alle udgifter i forbindelse med sin deltagelse i operationen, bortset fra udgifter, der afholdes i fællesskab, som fastlagt i driftsbudgettet for operationen. Dette berører ikke artikel 8.

2. Republikken Tyrkiet udbetaler erstatning på de betingelser, der er fastsat i den i artikel 3, stk. 1, omhandlede eventuelle aftale om missionens status, såfremt den kendes ansvarlig for at have påført fysiske eller juridiske personer fra den eller de stater, hvor operationen gennemføres, død, personskade, tab eller anden skade.

Artikel 8

Bidrag til driftsbudgettet

1. Republikken Tyrkiet bidrager til finansieringen af driftsbudgettet for den civile EU-krisestyringsoperation.

2. Republikken Tyrkiets finansielle bidrag til driftsbudgettet er det mindste beløb af følgende to alternativer:

a) den andel af referencegrundlaget, hvormed landets BNI står i forhold til den samlede BNI for alle de stater, der bidrager til operationens driftsbudget, eller

b) den andel af referencegrundlaget for driftsbudgettet, hvormed andelen af landets personel, der deltager i operationen, står i forhold til det samlede personel fra alle de stater, der deltager i operationen.

3. Uanset stk. 1 og 2 bidrager Republikken Tyrkiet ikke til finansieringen af dagpenge til personel fra Den Europæiske Unions medlemsstater.

4. Uanset stk. 1 fritager Den Europæiske Union principielt tredjelande for betaling af finansielle bidrag til en bestemt civil EU-krisestyringsoperation, såfremt:

a) Den Europæiske Union beslutter, at det tredjeland, der deltager i operationen, yder et væsentligt bidrag, som er af afgørende betydning for den pågældende operation, eller

b) BNI pr. indbygger i det tredjeland, der deltager i operationen, ikke overstiger BNI i en af Den Europæiske Unions medlemsstater.

5. Der indgås et arrangement om de praktiske retningslinjer for betalingen mellem missionschefen for den civile EU-krisestyringsoperation og de relevante administrative myndigheder i Republikken Tyrkiet om Republikken Tyrkiets bidrag til driftsbudgettet i forbindelse med den civile EU-krisestyringsoperation. Dette arrangement skal bl.a. omfatte bestemmelser om følgende forhold:

a) beløbets størrelse

b) arrangementerne i forbindelse med indbetaling af det finansielle bidrag

c) revisionsproceduren.

AFDELING III

BESTEMMELSER OM DELTAGELSE I MILITÆRE KRISESTYRINGSOPERATIONER

Artikel 9

Deltagelse i militære EU-krisestyringsoperationer

1. Republikken Tyrkiet sikrer, at dens styrker og personel, som deltager i den militære EU-krisestyringsoperation, løser deres opgaver i overensstemmelse med:

- den fælles aktion og efterfølgende ændringer som omhandlet i artikel 2, stk. 1, i denne aftale

- operationsplanen

- gennemførelsesbestemmelserne.

2. Det personel, der er udsendt af Republikken Tyrkiet, løser sine opgaver og handler udelukkende i den militære EU-krisestyringsoperations interesse.

3. Republikken Tyrkiet underretter i god tid den øverstbefalende for EU-operationen om eventuelle ændringer i dens deltagelse i operationen.

Artikel 10

Kommandostruktur

1. Alle styrker og alt personel, der deltager i den militære EU-krisestyringsoperation, forbliver fuldt ud underlagt vedkommende nationale myndigheders kommando.

2. De nationale myndigheder overdrager den operative og taktiske kommando over og/eller kontrol med deres styrker og personel til den øverstbefalende for EU-operationen. Den øverstbefalende for EU-operationen kan uddelegere sin myndighed.

3. Republikken Tyrkiet har samme rettigheder og pligter i forbindelse med den daglige styring af operationen som de deltagende EU-medlemsstater.

4. Den øverstbefalende for EU-operationen kan til enhver tid efter høring af Republikken Tyrkiet kræve, at Republikken Tyrkiets bidrag trækkes tilbage.

5. Republikken Tyrkiet udpeger en højtstående militær repræsentant (SMR) til at repræsentere sit nationale kontingent i den militære EU-krisestyringsoperation. SMR rådfører sig med den øverstbefalende for EU-styrken om alle forhold i forbindelse med operationen og er ansvarlig for den daglige disciplin i kontingentet.

Artikel 11

Finansielle aspekter

1. Med forbehold af artikel 12 afholder Republikken Tyrkiet alle udgifter i forbindelse med sin deltagelse i operationen, medmindre udgifterne afholdes i fællesskab, som fastlagt i de retlige instrumenter, der er omhandlet i artikel 2, stk. 1, i denne aftale samt i Rådets afgørelse 2004/197/FUSP af 23. februar 2004 om en mekanisme til administration af finansieringen af fælles udgifter i forbindelse med EU-operationer af militær eller forsvarsmæssig betydning [2].

2. Republikken Tyrkiet udbetaler erstatning på de betingelser, der er fastsat i den i artikel 3, stk. 1, omhandlede eventuelle aftale om styrkernes status, såfremt den kendes ansvarlig for at have påført fysiske eller juridiske personer fra den eller de stater, hvor operationen gennemføres, død, personskade, tab eller anden skade.

Artikel 12

Bidrag til de fælles udgifter

1. Republikken Tyrkiet bidrager til finansieringen af de fælles udgifter til den militære EU-krisestyringsoperation.

2. Republikken Tyrkiets finansielle bidrag til de fælles udgifter er det mindste beløb af følgende to alternativer:

a) den andel af referencegrundlaget for de fælles udgifter, hvormed landets BNI står i forhold til den samlede BNI for alle de lande, der bidrager til de fælles udgifter til operationen, eller

b) den andel af referencegrundlaget for de fælles udgifter, hvormed andelen af landets personel, der deltager i operationen, står i forhold til det samlede personel fra alle de lande, der deltager i operationen.

Ved beregningen af beløbet i stk. 2, litra b), anvendes, såfremt Republikken Tyrkiet kun bidrager med personel til det operative hovedkvarter eller styrkehovedkvarteret, den andel, som Republikken Tyrkiets personel udgør i forhold til det samlede personel i de respektive hovedkvarterer. I andre tilfælde er andelen den, som alt det personel, Republikken Tyrkiet har bidraget med, udgør i forhold til operationens samlede personel.

3. Uanset stk. 1 fritager Den Europæiske Union principielt tredjelande for betaling af finansielle bidrag til de fælles udgifter til en bestemt militær EU-krisestyringsoperation, såfremt:

a) Den Europæiske Union beslutter, at det tredjeland, der deltager i operationen, yder et væsentligt bidrag til aktiver og/eller kapaciteter, som er af afgørende betydning for den pågældende operation, eller

b) BNI pr. indbygger i det tredjeland, der deltager i operationen, ikke overstiger BNI i en af Den Europæiske Unions medlemsstater.

4. Der indgås et arrangement mellem den administrator, der er omhandlet i Rådets afgørelse 2004/197/FUSP, og de kompetente administrative myndigheder i Republikken Tyrkiet. Dette arrangement skal bl.a. omfatte bestemmelser om følgende forhold:

a) beløbets størrelse

b) arrangementerne i forbindelse med indbetaling af det finansielle bidrag

c) revisionsproceduren.

AFDELING IV

AFSLUTTENDE BESTEMMELSER

Artikel 13

Arrangementer til gennemførelse af aftalen

Med forbehold af artikel 8, stk. 5, og artikel 12, stk. 4, indgås de tekniske og administrative arrangementer, der er nødvendige for at gennemføre denne aftale, mellem generalsekretæren for Rådet for Den Europæiske Union/den højtstående repræsentant for den fælles udenrigs- og sikkerhedspolitik på den ene side og de relevante myndigheder i Republikken Tyrkiet på den anden side.

Artikel 14

Manglende overholdelse

Hvis en af parterne ikke overholder de forpligtelser, der er fastsat i de foregående artikler, har den anden part ret til at opsige denne aftale med en måneds varsel.

Artikel 15

Bilæggelse af tvister

Tvister om fortolkning eller anvendelse af denne aftale løses med diplomatiske midler.

Artikel 16

Ikrafttræden

1. Denne aftale træder i kraft på den første dag i den første måned, efter at parterne har underrettet hinanden om, at de har afsluttet de nødvendige interne procedurer.

2. Denne aftale tages op til revision senest den 1. juni 2008 og efterfølgende mindst hvert tredje år.

3. Denne aftale kan ændres på grundlag af en fælles skriftlig aftale mellem parterne.

4. Denne aftale kan opsiges af enhver af parterne ved skriftlig meddelelse til den anden part. Opsigelsen træder i kraft seks måneder efter, at den anden part har modtaget opsigelsen.

Udfærdiget i Bruxelles den niogtyvende juni to tusind og seks på engelsk i fire eksemplarer

For Den Europæiske Union

For Republikken Tyrkiet

[1] EFT L 101 af 11.4.2001, s. 1. Senest ændret ved afgørelse 2005/952/EF (EUT L 346 af 29.12.2005, s. 18).

[2] EUT L 63 af 28.2.2004, s. 68. Senest ændret ved afgørelse 2005/68/FUSP (EUT L 27 af 29.1.2005, s. 59).

--------------------------------------------------